Arvydas Paukštys

Arvydas Paukštys (g. 1964 m. lapkričio 6 d.) – lietuvių verslininkas, aukštųjų technologijų pramonės Lietuvoje vystytojas, filantropas, elektronikos inžinierius.

 Biografija 
1990 m. Kauno politechnikos institute baigė elektronikos konstravimą. 1992 m. įkūrė elektronikos produktų gamybos bendrovę „Tonas“, 1998 m. įsteigė daiktų interneto technologijų bendrovę „Teltonika“, kuri nuo 2020 m. vadinama „Teltonika IoT Group“. 1998–2024 m. dirbo šios bendrovės prezidentu, jam ir jo šeimos nariams priklauso 100 % bendrovės akcijų. Nuo 2022 m. iki 2025 m. sausio A. Paukštys buvo Kauno technologijos universiteto Tarybos pirmininkas bei nuo 2023 m. Valstybės apdovanojimų tarybos narys. 2023 m. Vilniuje, Liepkalnyje A. Paukštys pradėjo statyti „Teltonika High-Tech Hill“ technologijų parką, jame daugiausia bus gaminami puslaidininkių lustai. Jį pastatyti kainuos keletą milijardų eurų, iš viso iškils 10 gamybinių ir administracinių pastatų. Planuojama, jog šiame parke dirbs 5–6 tūkst. darbuotojų, baigus statyti parko
sukuriama nauda sieks maždaug 5 % Lietuvos BVP. Parką ketinama baigti 2028 m.

 Labdaringa veikla 
2018 m. A. Paukštys sudegusiai Balbieriškio bažnyčiai atstatyti skyrė apie 1,7 mln. eurų, taip pat jis parėmė Alvito Šv. Onos bažnyčios statybą (dovanojo apie 2,5 mln. eurų), 2020 m. finansavo Molėtų bažnyčios rekonstrukciją (1,7 mln. eurų), o prasidėjus COVID-19 pandemijai po 50 tūkst. eurų parėmė Prienų, Vilkaviškio ir Molėtų rajonų savivaldybes, kad jos galėtų įsigyti apsaugos priemonių sveikatos priežiūros ir socialinės apsaugos srities darbuotojams. A. Paukštys remia sveikatos priežiūros įstaigas ir kt. 2023 m., kai akcijos „Radarom!“ metu buvo renkami pinigai Ukrainos oro erdvei saugoti skirtiems radarams pirkti, A. Paukštys paaukojo 1,45 mln. eurų. A. Paukštys – pirmasis nacionalinis (skyręs ne mažiau kaip 1 mln. eurų) mecenatas.

 Įvertinimas 
2006 m. A. Paukštys tapo Lietuvos metų vadovu. 2019 m. gavo Nacionalinio mecenato ženklą. 2020 m. apdovanotas Ordino Už nuopelnus Lietuvai Riterio kryžiumi. 2022 m. turėjo Lietuvos pramonininkų konfederacijos Petro Vileišio nominaciją. 2023 m. apdovanotas Jono Karolio Chodkevičiaus Aukso medaliu Už valstybės stiprinimo veiklą. A. Paukštys 2020 m. tapo Vilkaviškio rajono ir Prienų krašto, o 2022 m. – Molėtų rajono garbės piliečiu.

 Išnašos 

Kategorija:Lietuvos verslininkai
Kategorija:Lietuvos mecenatai